गांव भूर्री में साढ़े चार पहले हुए रणधीर हत्याकांड से मोहाना थाना पुलिस के पर्दा उठाने के बाद अब मुरथल थाना पुलिस ने मामले में दूसरे आरोपी को गिरफ्तार कर लिया है। गिरफ्तार आरोपी बिधलान का रहने वाला विनोद है। आरोपी मृतक के साले का बेटा है। उसने अपनी बुआ के साथ मारपीट करने की रंजिश के मद्देनजर अपने फूफा की हत्या की थी। हत्या के मामले में शिकायतकर्ता व रणधीर की पत्नी भी शामिल थीं। पुलिस टीम अब उसे भी गिरफ्तार करेगी।
विदित रहे कि गांव गुहणा में एक घर के बाहर हवाई फायर करने के मामले में मोहाना थाना पुलिस ने बिधलान गांव के सतीश उर्फ फोर्ड को गिरफ्तार किया था। जिसने पुलिस के सामने खुलासा किया था कि उसने अपने साथी विनोद व अन्य के साथ मिलकर साढ़े चार साल पहले मुरथल थाना क्षेत्र में एक व्यक्ति की हत्या की थी। पुलिस जांच में सामने आया था कि 13 अक्तूबर 2016 की रात को गांव भूर्री के रणधीर की तेजधार हथियारों से हमला कर हत्या की गई थी, जिसमें रणधीर की पत्नी संतोष ने 14 अक्तूबर 2016 को मुरथल थाने में अज्ञात पर मुकदमा दर्ज कराया था। उसने बताया था कि पति रणधीर मिट्टी के बर्तन बनाता था। वह वारदात की रात को बर्तनों को देखने गया था। बाद में उसका शव मिला था। सतीश ने बताया था कि विनोद के कहने पर उसने वारदात को अंजाम दिया था। अब मामले में मुरथल थाने में नियुक्त एएसआई कटार सिंह की टीम ने आरोपी विनोद को गिरफ्तार कर लिया है। विनोद मृतक रणधीर के साले का बेटा है। उसने पुलिस को बताया है कि उसका फूफा रणधीर उसकी बुआ संतोष के साथ अक्सर मारपीट करता था, जिसके चलते ही उसने अपने साथी संग मिलकर वारदात को अंजाम दिया था। पुलिस के सामने आरोपी ने बताया है कि मामले में उसकी बुआ संतोष भी शामिल थी। उसकी बुआ ने ही उन्हें बुलाया था, जिसके बाद बुआ ने फूफा को पकड़ रखा था और उन्होंने कस्सी से हमला कर वारदात को अंजाम दिया था। पुलिस अब संतोष की गिरफ्तारी के लिए दबिश दे रही है। वहीं पुलिस ने सतीश व विनोद को रिमांड पर लिया है। दोनों को शनिवार को अदालत में पेश किया जाएगा।
वर्जन
भूर्री में साढ़े चार साल पहले हुई हत्या के मामले में दूसरे आरोपी को गिरफ्तार कर लिया है। गिरफ्तार आरोपी मृतक के साले का बेटा है। उसने बुआ के साथ मारपीट की रंजिश में बुआ व दोस्त संग मिलकर फूफा की हत्या करना स्वीकार किया है। अब मृतक की पत्नी को भी गिरफ्तार किया जाएगा।
- कटार सिंह, जांच अधिकारी, थाना मुरथल।